ครม. อนุมัติปรับลดภาษีสรรพสามิตน้ำมันดีเซลเหลือ 0 ไปอีก 6 เดือน บรรเทาภาระค่าไฟฟ้าให้ประชาชน 1-1.50 บาทต่อหน่วย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี มีมติอนุมัติปรับลดอัตราภาษีสรรพสามิตน้ำมันดีเซลที่มีปริมาณกำมะถันเกินและไม่เกินร้อยละ 0.005 โดยน้ำหนัก หรือน้ำมันดีเซล บี10 รวมถึงน้ำมันเตาที่ใช้ในการผลิตกระแสไฟฟ้าและขายไฟฟ้าทั้งหมดให้แก่การไฟฟ้าฝ่ายผลิตแห่งประเทศไทย หรือ กฟผ. โดยกำหนดให้จัดเก็บภาษีสรรพสามิตในอัตราศูนย์ ไปจนถึงวันที่ 15 กันยายน 2565 เพื่อลดต้นทุนการผลิตไฟฟ้าของ กฟผ. เป็นระยะเวลา 6 เดือน สามารถช่วยบรรเทาภาระค่าไฟฟ้าของประชาชนทั่วประเทศส่งผลให้ประชาชนมีภาระค่าไฟฟ้าลดลง 1 - 1.50 บาทต่อหน่วย เนื่องจากการผลิตกระแสไฟฟ้าของไทยในปัจจุบันกว่าร้อยละ 60 ผลิตจากก๊าซธรรมชาติ แต่ราคาก๊าซธรรมชาติในตลาดโลกปรับตัวสูงขึ้นอย่างต่อเนื่อง ประกอบกับค่าเงินบาทที่อ่อนตัวลง จึงจำเป็นต้องใช้น้ำมันดีเซลและน้ำมันเตามาเป็นเชื้อเพลิงในการทดแทนก๊าซธรรมชาติ